כמה מילים לטובת בנות "היפה והחנון": תפוז בלוגים
21/11/2010 08:24:19
היי בנות, היי בנים,
עונה חדשה של "היפה והחנון" יצאה לדרך, ומחזירה אותי לחוויה המיוחדת שחוויתי לפני שנתיים. שוב פרק היכרות שבו הבנים נזרקים אל בריכה מלאה דמויות חדשות ומצליחים לצאת אאוטסיידרים והזויים ברמה גדולה מהחיים, שוב מבחנים, שוב הבנים עולים לבמה ואילו הבנות מצליחות לצאת אאוטסיידריות בהפגנת חוסר ידע שאמור להיות משותף לכולם ונורמטיבי.
מתסכל אותי לראות איך הבנות מוצגות, כל כך פרובינציאליות ופסיביות - "סלב מקומית בבאר-שבע", "מכורה לקניות בקניון באשדוד", "מעריצה של פריס הילטון" - האם באמת לאף אחת מהן אין שום הישג או שאיפה ראויים לציון? לשם השוואה בעונה הקודמת היו אלופת קליעה, סטייליסטית (שזה עיסוק, ולומדים את זה בבתי ספר לאופנה), דוגמנית בארץ ובחו"ל, סטודנטית לאופנה ועוד. אמנם לא פגשתי את הבנות של העונה הנוכחית, אבל משיחות עם הבנים מתברר שיש ביניהן (לפחות) שתי סטודנטיות - ליטל ("סלב מקומית בבאר-שבע") לומדת פסיכולוגיה (ואכן מוצגת כך באתר, למי שטורח לבדוק), ויש עוד סטודנטית שבשלב זה זהותה שמורה במערכת.
אחת מהשאלות שאני נשאל הכי הרבה היא "מה, הבנות כאלה סתומות? זה מבוים?". אז התשובה במילה אחת: לא. אנחנו לא שחקנים, אם היו מנסים לביים אותנו זה היה יוצא על הפנים. והבנות לא סתומות.
אמנם חלק מהן (בהחלט לא כולן) הפגינו בורות בדברים שהייתי בטוח שאי אפשר לסיים תיכון במדינה הזאת ולא לדעת. כולן בוגרות תיכון (לפחות), אז מסתבר שאפשר לסיים תיכון בלי לדעת איך קוראים מפה ומה זה בית המקדש ומי היו הבבלים והרומאים, וזה מדאיג. גאל ורוקסן מהעונה הראשונה לא גדלו בארץ ובאמת לא מכירות הרבה דברים שלומדים כאן בבית הספר, זה היה די לא הוגן כלפיהן להציג אותן באור כל-כך מגוחך. אגב, גם תמר שהודחה בפרק הראשון, אבל לא בוכים על חלב שנשפך.
הרבה ממצעד האיוולת שרואים בבית זה השילוב של לחץ עצום שהמשתתפים נתונים בו עם עריכה מגמתית. סדר היום עמוס מאוד, קמים כשעוד חושך בחוץ, הולכים לישון מאוחר, צריך ללמוד המון חומר תוך זמן קצר, הרבה אי-ודאות ותחרותיות. וכשנלחצים מתבלבלים ועושים טעויות. וגם אומרים דברים לא במקום ונכנסים לריבים שטותיים. בהחלט יכול להיות מצב שמתוך דקה שמתמודדת דיברה יציגו פאנץ' ליין שמציג אותה באור מגוחך במיוחד. זאת תוכנית שערוכה בקצב של וידיאו-קליפ, אין זמן לחפירות, ומה לא עושים בשביל לשעשע את הצופים, שיכולים להשתרע על הספה ולהרגיש יותר טובים מחבורת הטמבלות וההזויים הזאת.
באותו עניין ממליץ לקרוא את המאמר שדניאל רוט - יריבה ראויה במהלך התוכנית, וידידה טובה מאז ועד היום כתבה ב- Ynet. עם הכלים שרכשה בלימודי התקשורת (כבר שנה ג', איך הזמן רץ ...) היא מציגה את הפורמט במערומיו. כפי שאפשר לצפות ממנה, היא יורה מילים כדורבנות וקולעת למטרה, אבל שומרת על ספורטיביות.
עם הזמן גם התכונות הטובות שהיו לבנות - פיקחות, התמדה, תמיכה, אכפתיות ועוד קיבלו את המקום הראוי, ואני מקווה שזה יקרה בקרוב גם בעונה הנוכחית.
החיים בתוכנית הוכיחו עד כמה היכולת ליצור במהירות פרגון ותמיכה הדדיים ושיתוף פעולה חיוניים. פשוט חייבים להיכנס לעניינים מהיום הראשון, אין זמן לחלום ולעופף. קרן ואלון נפלו כאן, ובזה סימנו את עצמם לניפוי. ההסתגרות של אלון מאוד הזכירה לי את עצמי בשבוע הראשון לתוכנית, ממהר לעשות מה שאני מכיר ורגיל - לקרוא ספר שמצאתי בספריית הוילה כשנראה היה שיש זמן פנוי. אז זהו שאין זמן פנוי, ואין פריבילגיה כזאת להתבודד בוילה. רק כשחרב ההדחה התחילה לרחף מעל הראש שלי ושל רעות הבנתי שלא יכול להיות שאני מסתגר בענייניי וזונח את ההתעסקות בפוליטיקה של הוילה, שנפלה כולה על כתפיה של רעות. בסוף ההדחה הראשונה שלי ושל רעות באה יותר מאוחר ממה שחששנו, וכשבאה עמדנו בה בכבוד, והשאר כתוב ב- VOD, אבל השיעור נלמד בדרך הקשה.
מי שדווקא התעקשה שפוליטיקת וילה זה עניין לבנות זו חופית. היה מיותר ולא חכם, לדעתי, מצידה ומצד אלון להיכנס לויכוח בשאלה את מי להדיח בלי שאפילו יש להם אפשרות לעשות את זה. זוגות שבאמת נדרשו להחלטה את מי להדיח ההחלטה היתה קשה ולא נעשתה בקלות ראש. להתעקש לבטל את דעתו של בחור דעתן בעליל כמו אלון - לא רעיון טוב.
אגב, גם בעונה הראשונה הבנות היו יותר פוליטיות ושאפתניות ביחס לתוכנית, והבנים הרבה יותר נון שלנטיים. זה אירוני כשחושבים על זה שחנון אמור להיות מאוד לחוץ וחרד לגבי ציונים וכו' בזמן שמלכת הכיתה תמיד זורמת ומגניבה וחברותית.
ואגב ניפוי - לא יכולתי שלא לשים לב לאירוניה בזה שהשאלה המכריעה שהופנתה לברברבר, האיש והמבטא, היתה דווקא על ביטוי באנגלית. צירוף מקרים? אולי ... דברים כאלה גרמו לנו מתמודדי העונה הראשונה להרבה תהיות וספקולציות לגבי מידת ההתערבות של ההפקה במהלך התוכנית. בתור מי שהיו שם, אין לנו ספק שהכוח של ההפקה הוא עצום ויש אפשרות להתערב כמעט בכל רמה. אז מה, הכל בסוף החלטה של ההפקה? גם אנחנו לא יודעים.
נשארנו בקשר טוב עם כמה מאנשי התוכן, שהם אלו שתכננו את מהלך התוכנית. הם ממש אחלה, כיף לשוחח איתם, הם מעריכים אותנו ואנחנו אותם, אבל הם נזהרים לא לחשוף את סודות המקצוע.
נ"ב - אני רואה שהבלוג הזה הולך לכיוון קצת כבד. למבט יותר קליל ומשועשע, מוזמנים ומוזמנות לעקוב אחרי הבלוג של נמרוד היישר מעמק הסיליקון. קורע!